แบงก์ท้วงกม.ทวงหนี้ให้เพิ่มโทษเจ้าหนี้นอกระบบ
สถาบันการเงินเสนอแนวทางแก้ไข ร่าง พ.ร.บ.ทวงหนี้ ให้ปฏิบัติได้จริงและครอบคลุมหนี้นอกระบบ
6 ต.ค. 2557

สถาบันการเงินเสนอแนวทางแก้ไข ร่าง พ.ร.บ.ทวงหนี้ ให้ปฏิบัติได้จริงและครอบคลุมหนี้นอกระบบ 
นายสุขดี จงมั่นคง ประธานชมรมธุรกิจบัตรเครดิต สมาคมธนาคารไทย เปิดเผยว่า เมื่อวันที่ 1 ต.ค.ที่ผ่านมา ชมรมหนี้บัตรเครดิต ตัวแทนฃสมาคมลีสซิ่ง และตัวแทนสถาบันการเงินที่ไม่ใช่ธนาคารพาณิชย์ เข้าพบอนุกรรมาธิการแปรญัตติร่าง พ.ร.บ.ทวงหนี้ เพื่อชี้แจงข้อมูลหลังจากได้ยื่นหนังสือทักท้วงร่าง พ.ร.บ.ทวงหนี้ ที่กำลังอยู่ในการพิจารณาของสภานิติบัญญัติแห่งชาติ (สนช.) 
ทั้งนี้ ชมรมธุรกิจบัตรเครดิต ได้เสนอปัญหาหลายประเด็นที่กฎหมายออกมาแล้วจะปฏิบัติไม่ได้ ในเรื่องประเด็นเวลาการติดต่อลูกค้า ที่ร่างกฎหมายกำหนดเวลาติดต่อเพื่อทวงหนี้สินของลูกค้าตั้งแต่เวลา 09.0020.00 น. แต่ทางผู้ประกอบการได้นำสถิติไปประกอบการชี้แจงว่า ช่วงเวลาที่ผู้บริโภคและผู้ประกอบธุรกิจสะดวกมากที่สุด คือ 08.00-09.00 น. ขณะที่ช่วงเวลา 09.00-20.00 น. บางกรณีลูกหนี้แจ้งว่าไม่สะดวกเพราะเป็นเวลาทำงาน
นอกจากนี้ ยังมีการห้ามบุคคลอื่นเว้นแต่บุคคลที่ลูกหนี้ระบุไว้เพื่อการทวงถามหนี้ รวมทั้งสถานที่ติดต่อต้องเป็นสถานที่ที่ลูกหนี้ระบุนั้น แต่ในทางปฏิบัติผู้ประกอบธุรกิจจำเป็นต้องติดต่อกับบุคคลอื่นด้วยเพื่อถามข้อมูลที่จะติดต่อลูกหนี้
“บทลงโทษที่รุนแรงกรณีเรียกเก็บหนี้ไม่เหมาะสม ชมรมเห็นว่า อาจมีปัญหาการตีความกฎหมาย เช่น การดูหมิ่น หรือถากถาง จึงเห็นว่าความไม่ชัดเจนตรงนี้ อาจกระทบกับผู้ประกอบธุรกิจและพนักงานที่ปฏิบัติหน้าที่” นายสุขดี กล่าว 
นายฐากร ปิยะพันธ์ กรรมการผู้จัดการใหญ่ บริษัท อยุธยา แคปปิตอล เซอร์วิสเซส หรือกรุงศรี คอนซูมเมอร์ กล่าวว่า กฎหมายทวงหนี้ที่ สนช.กำลังพิจารณานั้น ควรจะมีผลบังคับใช้กับเจ้าหนี้นอกระบบด้วย ซึ่งอาจเขียนระบุเพิ่มลงในกฎหมายว่ารวมถึงเจ้าหนี้ที่ไม่ได้เป็นสถาบันการเงินและเป็นนิติบุคคล ให้มีโทษเช่นเดียวกับสถาบันการเงินที่อยู่ในการดูแลของธนาคารแห่งประเทศไทย และกระทรวงการคลังเกี่ยวกับการบังคับใช้กฎหมายให้นับรวมถึงเจ้าหนี้นอกระบบ แต่ส่วนตัวเห็นด้วย และเชื่อว่าทางคณะกรรมาธิการ รวมทั้ง สนช. จะมีการปรับปรุงร่างกฎหมายการทวงหนี้ให้ครอบคลุมถึงหนี้นอกระบบด้วย